Nakon što su britanski građani na referendumu odlučili da će izaći iz Europske unije, na Otoku je drastično porasla netrpeljivost prema imigrantima. Guardian je pisao da su zločini iz mržnje porasli za čak 57 posto, a neki od Britanaca na ulici su počeli vrijeđati Poljake, Rumunje i ostale građane uglavnom istočnih država članica EU govoreći im da "napuste državu".

Kada se u obzir uzme i činjenica da se to sigurno neće dogoditi u skoro vrijeme, a možda uopće i neće ako UK odluči postati dijelom Europskog ekonomskog prostora kao Norveška, jasno je da je mržnja i ksenofobija građana krivo usmjerena. Ako bi se trebali ljuti na nekog, to su pobornici kampanje za izlazak koji su nakon referenduma priznali da useljavanje u njihovu državu neće stati, iako su prije referenduma vrtjeli sasvim drugu priču.

Meta jednog od rasističkih i ksenofobnih napada bila je i jedna Hrvatica koja je svoje mučno iskustvo opisala na Facebooku, što je prenijela stranica Post Ref Racism.

U postu se opisuje teška scena:

- Stajala sam u trgovini, gledala dupine na napuhavanje i bila na Skype razgovoru s mamom, s kojom sam razgovarala na hrvatskom jeziku. Po završetku razgovora kraj svoje lijeve strane sam začula "Idi kući, ti strana p***o".



Jedino što sam uspjela izustiti jest "Oprostite, što ste rekli?", na što mi je čovjek rekao "ništa" i otišao.



Nakon što je čuo što mi se dogodilo, moje 6-godišnje dijete koje priča engleski i hrvatski zaključilo je da je bolje da u javnosti više ne govori hrvatski. WTF.